Okresná prokuratúra Poprad 
Štefánikova 11, 058 01 Poprad 1 	

Sp. zn. : 1 Pv 271/13/7706	Poprad, 8.8.2014
EEČ : 2-57-102-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: murár
sa v skúšobnej dobe, určenej uznesením prokurátora Okresnej prokuratúry XXXXX zo dňa 27.6.2013, spisová značka 1 Pv 271/13/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 15.02.2013 v čase okolo 19.30 hod. v katastrálnom území obce XXXXX, okres XXXXX, v lokalite zvanej „Babka“, v lesnom poraste č. 283/b, parcelného čísla 1231, ktorý patrí do lesného pôdneho fondu, bez súhlasu a povolenia ukradol zo zeme 1 ks drevnej hmoty smreka opadavého (Larix decidua) o dĺžke 405 cm a obvode 54 cm, úmysle použiť ju doma na kúrenie, pri čom bol prichytený hliadkou polície, čím takto svojim konaním spôsobil škodu pre Urbariát, pozemkové spoločenstvo XXXXX, XXXXX č. XXXXX, 059 16 XXXXX, IČO: XXXXX vo výške 4,20 €.

Uznesením prokurátora Okresnej prokuratúry XXXXX zo dňa 27.6.2013, spisová značka 1 Pv 271/13/7706, bola určená obvinenému skúšobná doba v trvaní 12 mesiacov.
Odôvodnenie:
Okresný prokurátor Okresnej prokuratúry XXXXX uznesením sp. zn. 1 Pv 271/13-3 zo dňa 27.06.2013 podľa § 216 ods. 1 Trestného poriadku podmienečne zastavil trestné stíhanie obv. XXXXX pre prečin krádeže podľa § 212 ods. 2 písm. d/ Trestného zákona.  

	Podľa § 216 ods. 2 Trestného poriadku bola obvinenému XXXXX určená skúšobná doba v trvaní 12 (dvanástich) mesiacov.   

	Uznesenie o podmienečnom zastavení trestného stíhania nadobudlo právoplatnosť dňa 09.07.2013.  Skúšobná doba uplynula dňa 09.07.2014.     

	V zmysle ustanovenia § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

	Po uplynutí skúšobnej doby bolo preverené správanie sa obvineného XXXXX počas podmienečného zastavenia trestného stíhania vyžiadaním správy o povesti z miesta trvalého bydliska, odpisu z registra trestov, správy z Okresného úradu XXXXX, Odboru všeobecnej vnútornej správy.   

	Zo zabezpečených podkladov vyplýva, že obvinený v priebehu skúšobnej doby viedol riadny život, nebol súdom odsúdený za trestný čin. Zo správy Okresného úradu XXXXX vyplýva, že menovaný v Ústrednej evidencii priestupkov Ministerstva vnútra SR má vedené štyri záznamy, všetky záznamy za priestupky na úseku dopravy. Zo správy Obce Hranovnice je hodnotený všeobecne, jeho správanie v obci je dobré, doposiaľ nebol prejednávaný komisiou verejného poriadku. 

V danej veci bolo zistené, že obvinený počas skúšobnej doby bol síce postihnutý v blokovom konaní, bolo to však za menej závažné priestupky na úseku dopravy a to neoznačenie vozidla diaľničnou nálepkou, nepoužitie bezpečnostných pásov, nerešpektovanie dopravnej značky, resp. používanie motorového vozidla v nezodpovedajúcom technickom stave.  

Za iné závažnejšie konanie nebol postihnutý ani potrestaný, preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Gerbery
prokurátor